General Petraeus podnosi izvješće o Iraku
Rasprostranjeno je uvjerenje da će general Petraeus staviti naglasak na poboljšanje sigurnosti i smanjenje nasilja u ključnim dijelovim
Zapovjednik američkih snaga u Iraku, general David Petraeus, danas će predati dugo očekivano izvješće o učinkovitosti razmještanja dodatnih 20 tisuća američkih vojnika u Iraku ranije ove godine. Američki zakonodavci nisu čekali izvješće kako bi započeli javnu debatu o trenutnoj vojnoj situaciji u Iraku i političkim očekivanjima od iračke vlade. Predsjednik Bush mjesecima je odbijao komentirati moguće vremenske okvire za povlačenje dijela američkih snaga iz Iraka ističući da, prije svega, treba vidjeti izvješće američkog generala Davida Petraeusa o trenutnim sigurnosnim prilikama u Iraku. Predsjednik je, također, pozvao građane da ne donose nikakve sudove dok general ne podnese izvješće. Nakon dugog iščekivanja taj trenutak dogodit će se danas. Rasprostranjeno je uvjerenje da će general Petraeus staviti naglasak na poboljšanje sigurnosti i smanjenje nasilja u ključnim dijelovima Iraka. Republikanski senator Lindsey Graham iz Južne Karoline kaže da to pokazuje kako razmještanje američkih pojačanja daje rezultata. Senator Graham iznio je svoje mišljenje u programu televizije Fox. Međutim, njegov optimizam ne dijeli demokratski senator Edward Kennedy iz Massachusettsa. U jednoj političkoj emisiji televizije CBS Kennedy je ustvrdio da je cjelokupna sigurnosna situacija u Iraku teška. Glavni cilj razmještanja pojačanja bio je uspostava takvih sigurnosnih uvjeta koji bi omogućili iračkom čelništvu da počnu rješavati teška pitanja koja su važna za nacionalno pomirenje. No mnogi u Washingtonu, uključujući i članove administracije predsjednika Busha, izražavaju razočarenje zbog političkog zastoja u koji je upala iračka vlada te neuspjeha iračkih čelnika da poduzmu odlučne korake za nošenje s međuvjerskim nasiljem. U intervjuu za CNN irački savjetnik za nacionalnu sigurnost, Mowaffak al-Rubaie pozvao je na strpljenje. Na svjedočenjima u oba doma američkog Kongresa generalu Petraeusu priključit će se američki veleposlanik u Iraku Ryan Crocker. Očekuje se da će se predsjednik Bush obratiti naciji po pitanju situacije u Iraku kasnije ovog tjedna.